Guido, Dei gratia Senonensis archiepiscopus, omnibus ad quos littere iste pervenerint, salutem in Domino. Notum fieri volumus quod Matildis, quondam uxor Icterii de Chanlot, considerans honorem sibi a canonicis de Dilo exhibitum, qui duas filias ejus apud Fossam-Moram in sanctimoniales receperunt, quittos clamavit eos imperpetuum novem sextarios annone quos ipsa percipiebat annuatim in granchia ipsorum; et unum sextarium assignavit eis annuatim percipiendum in molendino suo Ebrolie, medietatem frumenti et medietatem alterius annone. Hoc autem laudavit filia ejus, Petronilla. Ut autem hoc ratum sit, sigilli nostri auctoritate confirmamus. Actum est hoc, anno ab Incarnatione Domini Mº Cº LXXXº IIIIº.